05/02/2018 | Administración LocalMunicipal
Val do Dubra
Anuncio aprobación definitiva regulamento de participación cidadá

Que o Pleno do Concello de Val do Dubra acordou en sesión celebrada con data 16 de novembro de 2017 aprobar provisionalmente o REGULAMENTO DE PARTICIPACIÓN CIDADÁ, tras a tramitación correspondente e non habéndose presentado ningunha reclamación ou suxestión durante o prazo de información pública, enténdese polo tanto definitivamente aprobado, procedéndose á publicación do texto íntegro, de acordo co disposto no artigo 70.2 da Lei 7/1985, de 2 de abril, Reguladora das Bases de Réxime Local, A participación cidadá nos procesos decisorios e/ou actividade ordinaria das Administracións Públicas, así como o acceso á información xerada e/ou xestionada polas mesmas, constitúen parte inseparable dunha sociedade democrática e que, polo tanto, deben promoverse nos diferentes niveis da dita Administración. Na nosa realidade institucional e administrativa o Municipio constitúe o nivel máis próximo á veciñanza e no que, polo tanto, ditos principios de participación cidadá e acceso á información adquiren unha particular relevancia, e deberán ser obxecto de especial promoción e regulación. Un ámbito, pois, no que a veciñanza poderá exercer dun xeito máis directo os seus dereitos de participación na toma das decisións que lle afectan, tanto a título individual como colectivo; e no que as Administracións Municipais deberán coidarse, especialmente, de garantir o seu acceso, en condicións de máxima transparencia, a toda a información relativa á súa xestión e toma de decisións. Así, e para unha materialización efectiva dos anteditos obxectivos, no ámbito municipal de Val do Dubra, que vaia máis alá dun mero recoñecemento legal e formal, resulta preciso un compromiso político real, e efectivo; de tal xeito que dende os órganos municipais competentes se habiliten os mecanismos e instrumentos necesarios a tal efecto, facendo así do noso Concello un ente realmente aberto e transparente, de cuxas actuacións e decisións os veciños se poidan sentir partícipes e debidamente informados. Pretensión á que responde, precisamente, a elaboración do presente Regulamento, mediante o que se fixan formas e mecanismos efectivos, e reais, de participación e información veciñal, coa finalidade última de promover a incorporación e presenza da veciñanza na xestión municipal; e, todo ilo, dentro das posibilidades ofrecidas polo marco legal vixente e con adecuación, en todo caso, á realidade e particularidades que caracterizan ao noso Municipio. No contexto internacional existe un amplo marco legal no que se recolle e contempla a importancia da participación. Comezando coa propia Declaración Universal de Dereitos Humanos do 10 de decembro de 1948, pasando polo Pacto Internacional de Dereitos Civís e Políticos, do 16 de decembro de 1966 (aprobados ambos pola Asemblea Xeral das Nacións Unidas), ata as recomendacións e directrices emanadas da Unión Europea (véxase, por exemplo, a Carta Europea de Autonomía Local), que ten apostado polo reforzamento das posibilidades de participación e de incidencia da cidadanía nos gobernos locais, para evitar ou corrixir o afastamento dos e das cidadás da vida pública. Xa no noso contexto, debemos remitirnos, en primeiro termo, ao disposto na propia Constitución (nomeadamente nos artigo 9.2 e 23). Do mesmo xeito, a lei 57/2003 de 16 de decembro, de medidas de modernización do Goberno Local, coas modificacións que introduce na Lei 7/1985 de 2 de abril reguladora das Bases de Réxime Local, coa nova redacción dos artigos 18 e 24, e a introdución do 70. bis, vén a incidir nesta materia, sumándose, así, a outras previsións legais equivalentes, particularmente no ámbito local galego (véxanse, a tal efecto, os artigos 4.1., 69 a 72 e 251 a 257 da Lei 5/1997 de Administración Local de Galicia), que tamén contemplan a necesidade duns regulamentos orgánicos que inclúan uns estándares mínimos que faciliten os mecanismos necesarios para potenciar a participación cidadá e facela efectiva; resultando destacable, neste senso, o previsto polo Estatuto de Autonomía de Galiza de 1981, que lle asigna aos Poderes Públicos galegos a responsabilidade de promover as condicións para que a liberdade e a igualdade do individuo e dos grupos nos que se integra, sexan reais e efectivas, remover os obstáculos que impidan ou dificulten a súa plenitude e facilitar a participación de todos/as os/as galegos/as na vida política, económica, cultural e social. Amais, procede igualmente referir o recente impulso e reforzamento que do dereito de acceso á información xa inicialmente previsto na normativa básica de réxime local, (particularmente no Capítulo IV do Título V da Lei de bases de Réxime Local), así como na reguladora do procedemento administrativo común (antiga Lei 30/92, actualmente substituída pola 39/2015), se vén de realizar a través da Lei 19/2013, de 9 de decembro, de transparencia, acceso á información pública e bo goberno; que regula e incrementa a transparencia da actividade de todos os suxeitos que prestan servizos públicos ou exercen potestades administrativas, mediante un conxunto de previsións nunha dobre perspectiva, a publicidade activa e o dereito de acceso á información pública. Así, en desenvolvemento do dito marco normativo, cos obxectivos anteriormente sinalados, e ao amparo da potestade regulamentaria e de autoorganización que lle outorgan os artigos 4 e 20.3 da Lei 7/1985, de 2 de abril, reguladora das bases do réxime local, o artigo 24. b) do Real decreto 781/1986, de 8 de abril, polo que se aproba o texto refundido das disposicións legais vixentes en materia de réxime local, e o artigo 4 do Real decreto 2568/1986, de 28 de novembro, polo que se aproba o Regulamento de organización, funcionamento e réxime xurídico das entidades locais, o Concello de Val do Dubra ten elaborado o presente Regulamento. Artigo 1.- a) O obxecto deste Regulamento é o establecemento das formas, medios e procedementos de información e participación dos cidadáns e das entidades e asociacións veciñais na xestión municipal do Concello de Val do Dubra, con arranxo ao marco normativo vixente e aplicable ao efecto. Regulando, xa que logo, o réxime de organización e funcionamento da participación cidadá na xestión/actividade municipal, así como o acceso á información vinculada á mesma. b) O Concello facilitará a tódolos cidadáns o exercicio do seu dereito de participación con base nos principios de publicidade, igualdade, non discriminación, obxectividade e concurrencia. Os veciños ejercerán os seus dereitos de participación con responsabilidade, congruencia e proporcionalidade, evitando situacións en que, por abuso de dereito, poidase dar lugar á paralización da actividade municipal ou á perturbación do funcionamento normal dos órganos corporativos, da administración ou dos servizos municipais. Artigo 2.- Concello de Val do Dubra, a través do presente Regulamento, pretende cumprir os seguintes obxectivos: a) Establecer as formas, medios e procedementos de información e participación dos veciños e entidades cidadás na xestión municipal, de conformidade co ordenamento xurídico vixente. b) Facilitar a máis ampla información sobre as súas actividades, obras e servizos e, en xeral, sobre a xestión municipal. c) Fomentar a participación cidadá na xestión municipal, na vida pública e na toma de decisións por parte do Concello. d) Facilitar e promover a iniciativa e a participación dos cidadáns e entidades e asociacións na xestión municipal, sen menoscabo das competencias legalmente atribuídas aos órganos municipais, e facer efectivos os dereitos á información e participación dos cidadáns que establece a normativa legal vixente. e) Fomentar o asociacionismo cidadán. f) Crear os procedementos e/ou mecanismos que faciliten o exercicio da consulta pupular, con arranxo ao previsto, ao efecto, no artigo 71 da LBRL e restantes disposicións normativas concordantes e/ou aplicables ao respecto. Artigo 3.- A participación veciñal poderase exercer de xeito: 1. Individual, por calquera persoa incluída no censo do Concello, con dereito e capacidade legal de exercela.2. Colectivo, por medio das Asociacións ou Entidades inscritas no Rexistro Municipal de Asociacións, así como dos Órganos de participación veciñal contemplados no presente Regulamento. Artigo 4.- Sen prexuízo do especificamente contemplado, ao efecto, no presente Regulamento, deberase garantir o acceso e subministración de información relativa a actividade da Administración Municipal, particularmente na súa interacción coa veciñanza, nos termos do previsto, ao respecto, na Constitución Española (artigo 105), normativa reguladora do réxime local (nomeadamente artigo 69 da LBRL, 252.2 da Lei 5/1997, de Administración Local de Galicia), na normativa que en cada momento rexa no tocante ao procedemento administrativo común, na Lei 19/2013, de 9 de decembro, de transparencia, acceso á información pública e bo goberno, e nas restantes disposicións normativas concordantes e/ou substitutivas. Artigo 5.- O Concello terá a obriga de elaborar e difundir información detallada, comprensible e facilmente accesible para a cidadanía, relativa ás diferentes facetas da súa actuación/actividade e xestión administrativa ordinaria e, especialmente, no tocante ao funcionamento dos servizos municipais e procedementos/expediente administrativos con afectación/incidencia directa na veciñanza (tanto a nivel individual como colectivo). En todo caso, a divulgación das actuacións municipais terá unha especial difusión cando se trate de asuntos de especial transcendencia, relevancia ou interese público e/ou xeral; tales como os presupostos anuais, propostas/debates sobre acordos plenarios de especial interese xeral, a creación e modificación das ordenanzas fiscais, plans de urbanismo, plans/proxectos de obras e/ou de investimento colectivo/municipal, programas sociais, culturais, de saúde e outros equivalentes e/ou de similar transcendencia. Artigo 6.- Para informar da súa xestión, o Concello utilizará os medios de comunicación social, a páxina web municipal, e a edición e exhibición de publicacións, folletos e bandos, a colocación de carteis, valados publicitarios, taboleiros de anuncios, paneis informativos ou cantos outros medios se consideren necesarios e estean ao seu alcance. Neste senso, o Concello potenciará, e fará uso preferente, de medios tecnolóxicos/virtuais (páxina web municipal e outras ferramentas equivalentes e no marco das posibilidades ofrecidas polos medios existentes, en cada momento, en materia de administración electrónica). Igualmente, tamén se poderá recoller a opinión da veciñanza e das entidades/asociacións a través de campañas de información, debates, asembleas, reunións, consultas, enquisas e/ou sondaxes de opinión. Neste senso, cando así o considere oportuno, a Alcaldía poderá convocar asembleas para o tratamento de asuntos concretos e de especial importancia/interese público, con asistencia dos interesados (veciños e/ou asociacións/entidades veciñais) aos que se informará e dos que se recollerá, asemade, opinións e/ou suxestións ao respecto. Artigo 7.- No tocante ao exercicio efectivo do dereito de acceso á información, todo/a veciño/a ou persoa, física ou xurídica, coa condición de interesado/a en procedementos, expedientes e/ou actuacións municipais, terá dereito a ser informado, previa petición/solicitude razoada dirixida ao órgano competente da Administración Municipal, en relación cos expedientes e documentación municipal correspondentes, así como ao acceso aos arquivos públicos (tendo dereito a coñecer en todo momento o estado da tramitación dos expedientes nos que teñan a condición de interesado/a, e a obter copias dos documentos que o compoñan, e cuxo coñecemento/informe non estea limitado/impedido por previsión normativa); e, todo ilo, nos termos do previsto no artigo 105 da Constitución, na Lei 39/2015, de 1 de outubro, do procedemento administrativo común das Administracións Públicas, na Lei 19/2013, de 9 de novembro, de transparencia, acceso á información pública e bo goberno, e demais normativa concordante e/ou substitutiva. Artigo 8.- Para unha adecuada resposta e xestión ordinaria das demandas de información da cidadanía municipal, habilitarse e garantirase o funcionamento, en todo momento, dun servizo de información e atención veciñal, coas seguintes funcións esenciais, e sen prexuízo daqueloutras semellante que tamén se poidan desenvolver; a) Realizar a primeira atención aos cidadáns co obxecto de canalizar as súas solicitudes de información, así como facilitarlles a orientación e axuda que precisen no comezo dos procedementos. b) Informar acerca dos fins, competencias e funcionamento dos distintos órganos e servizos municipais (derivando, de ser o caso, cara as Administracións competentes). Así mesmo, ofrecer aclaracións e axudas de índole práctica que os cidadáns requiran sobre procedementos e trámites administrativos para os proxectos, actuacións ou solicitudes que se pretendan realizar. c) Recepción de propostas/suxestións; habilitándose, a tal efecto, un “buzón” de suxestións veciñais, que consistirá nun lugar físico a disposición dos veciños na Casa do Concello, e nos centro/s socioculturais e deportivos de titularidade municipal, no que poderán deixar constancia das súas suxestións/recomendacións en relación co funcionamento/actividade xeral do Concello ou cun asunto en concreto (que se deixarán por escrito con identificación, mediante nome, DNI e dirección da persoa asinante). De ditas suxestións farase unha memoria/relación trimestral, con indicación do asunto/suxestión realizada e do seu asinante), que será obxecto de arquivo formal. As persoas que ejerzan estos dereitos recibirán resposta razoada e escrita do servizo competente nun prazo máximo de tres meses d) Informar acerca dos servizos e competencias doutras Administracións Públicas. e) Facilitar modelos/formularios de solicitude, pregos de contratación, bases, etc…, e orientar sobre as tramitacións correspondentes. f) Realizar as xestións oportunas para que as solicitudes de información sexan resoltas no prazo. Artigo 9.- Comisión especial de suxestións e reclamacións.1.- Créase a comisión especial de suxestións e reclamacións para a defensa dos dereitos dos/as cidadáns/as ante a administración municipal.2.- Esta comisión estara formada por representantes de todolos grupos que integran a corporación, de forma proporcional ao número de concelleiros que teñan no pleno, a proposta dos seus portavoces. A súa principal función é supervisar a actividade da administración municipal. Para ese efecto elaborarán anualmente un informe sobre as queixas presentadas e as deficiencias observadas no funcionamento dos servizos municipais. Poderá realizar informes extraordinarios cando a gravidade ou a urgencia dos feitos aconsélleno.3.- Estarán obrigados todolos órganos de goberno e da administración municipal, e en especial a oficina de atención cidadá, a colaborar coa comisión de suxestións e reclamacións.4.- O réxime de funcionamento da comisión de suxestións e reclamacións será o das comisións informativas ou comisións do pleno. Artigo 10.- O Concello fomentará, na súa relación coa cidadanía, o uso das novas tecnoloxías da información e da comunicación. Nesta liña, a paxina Web municipal deberase orientar, preferentemente, a: a) Facilitar/posibilitar a realización de trámites administrativos e das xestións dos veciños/as, entidades e persoas xurídicas coa Administración Local; e, polo tanto, constituír unha ferramenta esencial no desenvolvemento do procedemento administrativo electrónico. b) Mellorar a transparencia do Concello e de toda información de carácter público que xere; coa máxima información relativa á súa organización, funcionamento, xestión administrativa e toma de decisións, con arranxo ao disposto, ao efecto, na Lei 19/2013, de 9 de novembro, de transparencia, acceso á información pública e bo goberno c) Potenciar a relación entre as Administracións a través de redes telemáticas, para beneficio dos cidadáns. d) Facilitar á poboación o coñecemento da rede asociativa local, así como as interaccións entre a mesma. Artigo 11.- O Concello fomentará o emprego da sede electrónica, sinatura electrónica, factura electrónica, rexistro electrónico e demais medios electrónicos, dentro dun proceso de implantación necesaria e paulatina da administración electrónica, facilitando o seu achegamento progresivo e continuo aos cidadáns. Artigo 12.- O Concello facilitará a disposición dun cartafol cidadán personalizado, onde se lle remitirá toda a información existente na WEB municipal que poida ser do seu interese. Para acceder a información persoal e intercambiar datos coa Administración, será necesario dispoñer de medios que garantan a seguridade corporativa, a autenticidade e non repudio das comunicacións mediante certificado e firma dixital, contrasinais persoais ou outros métodos de autenticación legalmente recoñecidos. Artigo 13.- Todos/as os/as cidadáns poderán exercer o dereito de petición, nos termos do establecido na Constitución, así como na Lei Orgánica 4/2001 de 12 de novembro, ou norma legal que a substitúa. As peticións poderán incorporar unha suxestión, unha iniciativa, unha información, e expresar queixas ou súplicas. Se caracterizarán, polo tanto, pola súa amplitude, e deberán referirse a calquera asunto de interese xeral, colectivo ou particular. Agora ben, o seu carácter supletorio respecto aos procedementos formais específicos de carácter político, xudicial ou administrativo obriga a delimitar o seu ámbito ao estritamente discrecional ou graciable, e a todo aquilo que non deba ser obxecto dun procedemento especificamente regulado. O dereito de petición poderá ser exercido, ante o Concello, por toda persoa natural ou xurídica, prescindindo da súa nacionalidade, e individual ou colectivamente, sen que do seu exercicio poida derivarse prexuízo ningún para o peticionario. Non obstante, non resultarán exentos de responsabilidade quen con ocasión do exercicio do dereito de petición incorresen en delito ou falta. Artigo 14.- As peticións poderán versar sobre calquera asunto ou materia comprendidos no ámbito de competencias do Concello, con independencia de que afecten exclusivamente ao peticionario ou sexan de interese colectivo ou xeral. As peticións formularanse por escrito, podendo utilizarse calquera medio, incluso de carácter electrónico, que permita acreditar a súa autenticidade, e incluirán necesariamente a identidade do solicitante, a nacionalidade, o lugar ou o medio elixido para a práctica de notificacións, o obxecto e o destinatario da petición. No caso de peticións colectivas, ademais de cumprir os requisitos anteriores, serán asinadas por todos os peticionarios, debendo figurar, xunto á sinatura de cada un deles, o seu nome, apelidos e DNI. Artigo 15.- Recibido o escrito de petición, o Concello procederá a comprobar a súa adecuación aos requisitos previstos pol0 presente Regulamento, previas as dilixencias, comprobacións e asesoramento que estime pertinentes. Como resultado de tal apreciación deberá declararse a súa inadmisión ou tramitarse a petición correspondente. Se o escrito de petición non reunise os requisitos establecidos ou non reflectise os datos necesarios coa suficiente claridade, requirirase ao peticionario para que corrixa os defectos advertidos, no prazo de quince días, co apercibimento de que, se así non o fixera, terase por desistido da súa petición, notificándose, entón, o seu arquivo, con expresión da causa. Así mesmo, poderase requirir ao peticionario a achega daqueles datos ou documentos complementarios que obren no seu poder ou cuxa obtención estea ao seu alcance e que resulten estritamente imprescindibles para tramitar a petición. A non achega de tales datos e documentos non determinará por si soa a inadmisibilidade da petición, sen prexuízo dos seus efectos na contestación que finalmente se realice. A declaración de inadmisibilidade será sempre motivada e deberá acordarse e notificarse ao peticionario nos corenta e cinco días hábiles seguintes ao de presentación do escrito de petición (cando a inadmisión traia causa da existencia no Ordenamento Xurídico doutros procedementos específicos para a satisfacción do obxecto da petición, a declaración de inadmisión deberá indicar expresamente as disposicións a cuxo abeiro deba tramitarse, así como o órgano competente). Pola contra, de non procederse segundo o antedito, entenderase que a petición foi admitida a trámite. Artigo 16.- Unha vez admitida a trámite unha petición, o Concello estará obrigado a contestar e a notificar a contestación no prazo máximo de tres meses a contar desde a data da súa presentación. Así mesmo poderá, se así o considera necesario, convocar os peticionarios en audiencia especial. A contestación recollerá, polo menos, os termos nos que a petición foi tomada en consideración por parte da autoridade ou órgano competente, e incorporará as razóns e motivos polos que se acorda acceder á petición ou non facelo. En caso de que, como resultado da petición, se adoptase calquera acordo, medida ou resolución específica, achegarase á contestación. Artigo 17.- Tal como se establece no artigo 70. bis da Lei 7/1985, segundo redación actual derivada da Lei 57/2003, os veciños que gocen do dereito de sufraxio activo nas eleccións municipais poderán exercer a Iniciativa Popular, presentando a tal efecto propostas de acordos, de actuacións, proxectos ou de regulamentos en materias de competencia municipal. Ditas iniciativas deberán estra subscritas, como mínimo, polo 20% dos veciños con dereito a voto; e tendo cumprido co dito requisito, deberán ser sometidas a debate e votación no Pleno, sen prexuízo de que sexan resoltas polo órgano competente por razón da materia e que, en todo caso, se requira do informe de legalidade da Secretaría do Concello, así como do informe da Intervención cando a iniciativa afecte a dereitos e obrigas de contido económico para Concello. Artigo 18.- As Iniciativas Populares poderán incorporar, asemade, unha proposta de consulta popular local, que será tramitada, en todo caso, con arranxo ao procedemento e requisitos previstos no Capítulo III deste Título e restante normativa de aplicación. Artigo 19.- Enténdese por Iniciativa Veciñal, a forma de participación, non incluída nos supostos e condicións antes definidos para a iniciativa Popular, mediante a cal as Entidades e Asociacións poderán propoñer ao Concello que leve a cabo unha determinada actuación ou actividade de competencia municipal e interese público/xeral. Artigo 20.- As Iniciativas Populares e Veciñais deberase presentar por escrito e deberán figurar os datos de identificación de quen realice a proposta, ou no seu caso, a entidade, asociación ou colectivo que a presente; no dito escrito deberase indicar claramente que actuación se pide e que medios económicos, materiais e/ou persoais, así como aqueloutras fórmulas de colaboración, achegarían ou facilitarían os peticionarios para a súa efectiva execución. Artigo 21.- Cando o Concello reciba a iniciativa (popular ou veciñal) someterase a información pública durante un prazo de trinta días, aos efectos da presentación de suxestións e/ou alegacións por parte dos interesados. O órgano municipal competente decidirá e comunicará ao/aos solitante/s, no prazo máximo dun mes, trala finalización da exposición pública, se é admitida a súa solicitude; indicando, en caso afirmativo, que actuacións ou medidas se tomarán e, en caso negativo, as causas/motivos alegados. En todo caso, dende a data de presentación formal da solicitude/iniciativa, ata a efectiva notificación da decisión adoptada ao respecto, polo órgano competente, non poderán transcorrer máis de tres meses. Aos efectos da dita decisión, o Alcalde poderá requirir ao/aos solicitantes/s as aclaracións ou remisión de documentación/información que se consideren pertinentes No suposto de que, por razón de materia, sexa o Pleno o órgano municipal competente para decidir a admisión, ou non, dunha iniciativa veciñal presentada, esta deberá estar subscrita por unha porcentaxe de veciños con dereito a sufraxio equivalente á esixida para a iniciativa popular. Artigo 22.- En todo caso, os acordos de admisión das ditas iniciativas populares ou veciñais, así como os derivados das mesmas, que deban ser adoptados polos órganos municipais competentes, contarán cos correspondentes informes de legalidade da Secretaría do Concello, así como do informe da Intervención cando a iniciativa afecte a dereitos e obrigas de contido económico. E no caso de admisión, o acordo aprobatorio deberá conter, de forma clara, o obxecto das actuacións/actividades validadas, así como a forma e prazo previstos para a súa execución e, no seu caso, o custe económico e partida orzamentaria habilitada e dispoñible ao efecto. Artigo 23.- A Alcaldía, de acordo co disposto no artigo 71 da Lei 7/1985, de 2 de abril, Reguladora das Bases do Réxime Local, e o artigo 257 da Lei 5/1997, de 22 de xullo, de Administración Local de Galicia, e previo acordo do Pleno, adoptado por maioría absoluta, poderá someter a consulta popular os asuntos da competencia propia municipal e de carácter local que sexan especialmente relevantes para os intereses dos veciños, excepto os relativos á Facenda Local. Artigo 24.- O resultado da consulta popular deberase someter á consideración do Pleno no prazo máximo de tres meses despois da súa realización. Artigo 25.- As sesións do Pleno serán públicas, agás nos casos previstos no artigo 70.1 da Lei reguladora das bases de réxime local e 253 da Lei de Administración Local de Galicia. Facilitarase a asistencia ou información simultánea de todo o público interesado en coñecer o desenvolvemento das sesións, a través dos medios máis adecuados ao caso. Igualmente, os representantes dos medios de comunicación social terán acceso preferente e recibirán as máximas facilidades para cumprir co seu traballo. A convocatoria e orde do día das sesións do Pleno transmitiranse aos medios de comunicación que, en cada momento, posúa o Concello, así como aos medios de comunicación con cobertura local. En todo caso, dita convocatoria e orde do día serán expostos no taboleiro de anuncios do Concello e na páxina web municipal. Amais, a convocatoria e orde do día tamén serán remitidas aos órganos de participación veciñal contemplados neste Regulamento, no mesmo día ou dentro dos dous días hábiles seguintes á data da dita convocatoria (agás no suposto de sesións extraordinarias e urxentes, nos que se fará coa maior celeridade posible e, en todo caso, antes da súa celebración). Sen prexuízo do disposto no artigo 70.2 da Lei 7/1985, do 2 de abril, o Concello dará publicidade aos acordos das sesións plenarias. A tal efecto utilizaranse, de modo preferente, e sen carácter excluínte, os seguintes medios: 1. Taboleiro de anuncios do Concello 2. Páxina web municipal 3. Calquera outro medio que facilite a difusión de tales documentos. As sesións da Xunta de Goberno ou as comisións informativas non serán públicas. As comisións serán públicas cando se someta a debate e votación a decisión sobre os asuntos, en función de delegacións do Pleno. Non obstante, ás sesións destas últimas poderá convocarse a persoas ou representantes das asociacións, entidades ou órgano de participación cidadá, ao único efecto de escoitar o seu parecer ou recibir a súa opinión nun tema concreto. Poderán ser públicas as sesións dos demais órganos complementarios, nos termos previstos na lexislación e nas regulamentacións ou acordos plenarios polos que se rexan. Artigo 26.- As Entidades e Asociacións veciñais, inscritas no Rexistro Municipal de Asociacións, que desexen efectuar unha intervención no Pleno, en relación con algún punto da orde do día no que teñan a condición de interesados, deberán solicitalo mediante escrito dirixido á Alcaldía, cunha antelación mínima de dous días hábiles á data de celebración do Pleno. En dito escrito deberán xustificar e motivar a solicitude e a condición de interesados, así como indicar o nome e apelido da persoa que fará a exposición e, no seu caso, o cargo que desempeña na entidade ou asociación. A intervención, cun tempo máximo de dez minutos, será previa á lectura, debate e votación do punto da orde do día. Artigo 27.- Todas as persoas físicas ou xurídicas teñen dereito a intervir ao rematar as sesións ordinarias do Pleno, de acordo coas seguintes condicións: a) A intervención terá que ser solicitada á Alcaldía mediante escrito presentado no rexistro de entrada cunha antelación mínima de dous días hábiles á data de celebración da sesión, e no que se explique o motivo/obxecto da súa intervención b) O número máximo de intervencións en cada sesión será de dúas, elixidas por orde de rexistro de entrada c) En todo caso, O Alcalde-Presidente poderá denegar a intervención nos seguintes casos: - Cando traten sobre un asunto no que o Concello non teña competencias. - Se xa se tivese denegado previamente, ou presentado e realizado, a dita intervención, noutra sesión previa; ou que se tivese realizado outra sobre o mesmo asunto, ou similar, nas tres sesións plenarias anteriores. d) Os/as solicitantes de intervención disporán de dez minutos para facer a mesma, xusto ao remate das sesions plenarias. Poderá ser contestada, xusto despois, polo Alcalde, Concelleiro competente, ou concelleiro da oposición se así o require o intervinte, sen que poida haber dereito de réplica do solicitante, ou adiarase a dita resposta á seguinte sesión. E complementarse, en ambos casos, con resposta escrita. Artigo 28.- Cando o Pleno do Concello trate dos asuntos sobre os que se teña articulado unha iniciativa popular ou veciñal, isto comportará automaticamente o dereito de intervención na sesión plenaria dun representante dos propoñentes, sexa cal sexa o carácter desta, e sen a limitación temporal establecida no apartado d) do artigo anterior. Artigo 29.- Poderán participar nos Plenos, nos termos establecidos no artigo 24 deste Regulamento, os Órganos de Participación Cidadán definidos no Título IV. Artigo 30.- En todo o non previsto no presente título estarase ao disposto, en relación con esta materia, no Regulamento Municipal do Rexistro Municipal de Asociacións. Artigo 31.- O Concello de Val do Dubra favorecerá o desenvolvemento das Entidades e Asociacións para a defensa dos intereses xarais ou sectoriais dos veciños e, por extensión, da participación cidadá. Facilitándolles a más ampla información sobre a súas actividades e, dentro das súas posibilidades e limitacións legais, o uso dos medios públicos e o acceso ás axudas económicas para a realización das súas actividades, impulsando a súa participación na xestión municipal, con arranxo ao disposto, en termo xerais, pola normativa de aplicación e, de forma concreta, no presente regulamento; a tales efectos, poderán ser declaradas de utilidade pública. Artigo 32.- As ditas Entidades e Asociacións Veciñais, que figuren inscritas no Rexistro Municipal de Asociacións, terán dereito a: a) Recibir información directa sobre os asuntos que sexan do seu interese. b) Facer propostas sobre os asuntos que afecten aos seus intereses e aos dos seus representados, no ámbito de competencia municipal e nos termos establecidos neste Regulamento, así como ao exercicio do dereito de petición e á iniciativa veciñal c) Formar parte dos órganos de participación cidadá, de acordo co disposto no presente Regulamento. d) Facer uso dos medios públicos municipais, especialmente dos locais sociais e parroquiais, páxina web do Concello, boletíns, etc…, nas condicións que determine a Administración Municipal e) Participar na asignación de medios e distribución de axudas, de acordo cos recursos orzamentarios, materiais e doutro tipo dos que dispoña o Concello; baixo criterios obxectivos e nos termos do establecido, ao efecto, na normativa municipal e xeral aplicable ao respecto. f) Inscribirse no Rexistro Municipal de Asociacións Veciñais, con arranxo ao procedemento e criterios fixados ao efecto, no seu Regulamento Artigo 33.- Para facilitar que as asociacións cidadás poidan desenvolver as súas actividades con plenas garantías, o Concello colaborará, preferentemente, do seguinte xeito: a) Mediante actuacións e/ou programas de dinamización e impulso xeral do movemento asociativo, e formación e capacitación profesional/técnica do persoal das entidades/asociacións b) Achegando un servizo de asesoramento na súa xestión/administración ordinaria c) Mediante a achega, consonte ao marco regulador e procedemento pertinente/vixente, de recursos económicos, ou doutro tipo, orientados á promoción das súas actividades. Artigo 34.- O Pleno do Concello poderá acordar o establecemento de Consellos Sectoriais para cada unha das áreas da actividade municipal. Os Consellos Sectoriais serán órganos de participación, información e proposta da xestión municipal, referida aos distintos sectores de actuación nos que o Concello teña competencias. A composición, organización, ámbito de actuación e réxime de funcionamento dos Consellos Sectoriais serán establecidos polo Pleno do Concello, de conformidade ao establecido na lexislación vixente. Deberán contemplar, en todo caso, a adecuada e suficiente representación e participación das asociacións veciñais, cuxa actividade teña relación co ámbito sectorial das súas competencias. Os ditos Consellos crearanse sen prexuízo dos Consellos de ámbito sectorial establecidos/previstos pola normativa estatal e/ou autonómica. Artigo 35.- Os Consellos Parroquiais serán órganos desconcentrados de participación, consulta, información, control e propostas da xestión municipal, carentes de personalidade xurídica propia, que permitirán e impulsarán a nivel parroquial a participación e información de veciños, colectivos e entidades. Artigo 36.- Constituirase un Consello Parroquial en cada unha das parroquias do Concello Artigo 37.- Cada Consello Parroquial estará composto por: a) Presidente/a; que corresponderá á Alcaldía ou Concelleiro en quen delegue. b) Conselleiro Parroquial; un Veciño da parroquia, elixido pola Asemblea Parroquial c ) Vogais, que deberán ser un mínimo de dous; - Dous designados pola Asemblea Parroquial. - Un a maiores por cada núcleo de poboación que reúna 100 ou máis habitantes no momento da constitución do Consello Parroquial, e elixido pola Asemblea Parroquial, entre os veciños dos ditos núcleos; o dereito ao dito vogal perderase no caso de que no momento da nova elección dos membros do Consello xa non se acredite dito número de habitantes. d) Secretario/a do Consello Parroquial e o/a substituto/a do mesmo, elixidos/as por e entre os membros do propio Consello. Artigo 38.- O Consello Parroquial adoptará os seus acordos por maioría simple dos seus membros (e, no suposto de empate, decidirá o voto do Conselleiro parroquial). Resultando necesario para considerala validamente celebrada, que a cada reunión formalmente convocada asistan, cando menos, a metade máis un dos seus membros. Artigo 39.- O Conselleiro Parroquial será o representante do Concello de Val do Dubra na parroquia. Será nomeado pola Alcaldía, a proposta da Asemblea Parroquial, tras previa votación, con resultado de maioría simple, celebrada ao respecto. Artigo 40.- A duración dos cargos dos membros do Consello coincidirá coa do período que vai entre dúas eleccións municipais (mandato municipal), renovándose dentro dos seis meses seguintes á cada unha das eleccións municipais, e cunha duración ordinaria de catro anos. Artigo 41.- En todo caso, a Asemblea Parroquial poderá revocar a calquera dos membros do Consello Parroquial que foran elixidos pola mesma, procedendo á elección doutra persoa no seu lugar. Artigo 42.- Os Consellos Parroquiais reuniranse en sesión ordinaria unha vez cada seis meses, ou de forma extraordinaria cando o estimen necesario para o cumprimento dos seus obxectivos, por solicitude da maioría dos seus membros, da Alcaldía ou do Conselleiro Parroquial, Artigo 43.- Corresponderá ao Presidente vixente, previa consulta cos restantes membros do Consello, a convocatoria e elaboración dos asuntos a incluír na Orden do día das súas reunións, das que se levantará acta polo/a Secretario/a; en todo caso, dentro da orde do día se incluirá, como puntos obrigados de todas as sesións ordinarias, a presentación de propostas e os rogos e preguntas por parte dos/veciños da parroquia. Artigo 44.- A convocatoria, á que se lle dará a necesaria/suficiente publicidade, farase, alomenos, con 10 días naturais de antelación, salvo que a urxencia do asunto a tratar aconsellase reducir este prazo, que en ningún caso poderá ser inferior a tres días naturais. A xustificación da redución do prazo acompañará á convocatoria. Artigo 45.- A Asemblea Parroquial estará constituída por todos/as veciños/as da parroquia maiores de dezaoito anos, que dispoñen de dereito de sufraxio activo e con capacidade de obrar. Artigo 46.- A Asemblea Parroquial será convocada polo/a Presidente/a do Consello Parroquial. Reunirase ordinariamente como mínimo unha vez ao ano e, extraordinariamente, cando así o decida o Alcalde de Val do Dubra, ou a proposta do Consello Parroquial, ou a iniciativa veciñal mediante achega de sinaturas dun mínimo do 20% dos/veciños da parroquia (con validación padroal/censal); e, en todo caso, con motivo da elección dos novos membros do Consello Parroquial. Estará validamente constituída, en primeira convocatoria, coa asistencia dun terzo dos seus compoñentes, e cun mínimo de 10 asistentes, en segunda convocatoria. Artigo 47.- A Asemblea Parroquial estará presida polo Presidente do Consello Parroquial, que coordinará a celebración da súas reunións (en base a un criterio de trato igualitario e obxectivo de todos os asistentes, de garantía do respecto entre as partes, e con aplicación subsidiaria das normas xerais aplicables ao funcionamento dos órganos colexiados); das que se levantará acta polo secretario/a do Consello Parroquial. Artigo 48.- Serán funcións da Asemblea Parroquial: a) A proposta de nomeamento ou cese do Conselleiro Parroquial, e dos seus vogais. b) Recibir información sobre a xestión municipal e sobre os proxectos levados a cabo polo Concello; ou facer suxestións ou propostas ao Consello Parroquial, para que llas traslade ao Concello. Artigo 49.- Os orzamentos participativos.1.- O Concello impulsará a realización de procesos de reflexión, debate e codecisión sobre a configuración e as prioridades para contemplar no orzamento municipal a través da metodología do orzamento participativo, construíndo un modelo propio que responda as necesidades e á dinámica asociativa e participativa da nosa cidade.2.- Para garantir a consolidación do orzamento participativo o Concello definirá e aprobará un modelo xeral e unhas normas metodolóxicas básicas que establezan o proceso da elección dos grandes obxectivos estratégicos e os proxectos para cada legislatura para incluír nos ornamentos, así como na priorización de actuacións en determinados programas para cada ano. No prazo máximo de seis meses dende a entrada en vigor deste Regulamento, o Alcalde convocará as Asembleas Parroquiais para a elección e proposta de nomeamento dos membros dos Consellos Parroquiais. E posteriormente, no prazo máximo dun mes desde a dita elección, os Consellos Parroquiais celebrarán sesión constitutiva, en base aos ditos resultados previos. Este regulamento entrará en vigor unha vez aprobado (con arranxo ao procedemento fixado no artigo 49 da Lei 7/1985 do 2 de abril, reguladora das bases do réxime local) e publicado o seu texto íntegro no Boletín Oficial da Provincia, e teña transcorrido o prazo ao que se refire o artigo 70.2, en relación co disposto no 65.2 da Lei 7/1985; mantendo a súa vixencia ata que se acorde a súa modificación ou derrogación expresa”…//… Contra o presente acordo, poderase interpoñer recurso contencioso-administrativo, ante a Sala do Contencioso- Administrativo do Tribunal Superior de Xustiza de Galicia no prazo de dous meses a contar dende o día seguinte á publicación do presente anuncio, de conformidade co disposto no artigo 46 Lei 29/1998, de 13 de xullo, reguladora da Xurisdición Contencioso-administrativa. Val do Dubra, a 30 de xaneiro de 2018./O Alcalde./ Asdo. Antonio Negreira Noya.